Benazir Bhutto var også tidligere blitt utsatt for attentat. Den 18. oktober 2007 kom hun uskadet fra et angrep i Karachi som tok livet av 136 mennesker og såret mange hundre flere. To kraftige eksplosjoner fant sted rett etter at hun hadde ankommet med fly til og forlatt Jinnah internasjonale lufthavn. Det ble fastslått at det dreide seg om selvmordsangrep, der en selvmordsbomber først kastet en liten håndgranat inn i den folkemengden rundt bussen Bhutto var i, før han tyve sekunder senere sprengte seg selv i luften like ved bussen.